Jhesus Maria. Mynen willygen denst in dem ik gudes formach. Werdyge here meisster Pagel Schele, gude frunt. Ik weit juw sunderges [nicht to scrywende], man Clawes Boge heft my sant v stukke kopper; de wegen to Lubek ix schippunt [4½] lispunt myn vngelt (vngelt) afname; so is beholden gelt j(c) lxx [mark] v[½] s., it schippunt gewen for xviij [mark] xij s. Ik hebbe Clawes de rekenschop gescrewen. Jtem alse gy begeren tymmerlude, tegelslager, me[n] kan neye lose gesehlen krygen; se willen al to fele geld hebben. Ik dore my des nicht vnder winden; man den meisster, de kopper vnde bleigh deichket, dar is rad to, wen gy den behowen; man alse it myt juw gelegen is, so behowe gy j guden mur[me]jster alder beisste etc. Item ik happe to Gade meisster Johan Petersen is wol by juw to Abo; dar hebbe gy j guden jungen heren, de juwer karken wil sere nutte sin; wen gy to Rome to donde hebben, sal juwe werdichheit so feynden. Got laten myt lewe lewen. Jtem hir is tydinge de konynk to Franryken vnde sweyseren hebben seik to samende slagen. De fransen hebben de nedderlage; hebben bawen xx dusend forlaren in beyden syden. De her to Brunseik is wedder in Freislant togen. Got helpe den jennen de reicht heft. Hir mede ik juw Gade befele myt alle den juwen. Seigget meisster Kort fele guder nach[t]. Gescrewen to Lubek vp sunt Maoweres dach xvCxv. Hermen Bremer. Adress: Dem werdygen vnde achtbaren heren meisster Pagel Schelen, domprawest to Abo.